Document ID: 32007R0458

EIROPAS PARLAMENTA UN PADOMES REGULA (EK) Nr. 458/2007
(2007. gada 25. aprīlis)
par Eiropas Integrētās sociālās aizsardzības statistikas sistēmu (ESSPROS)
(Dokuments attiecas uz EEZ)
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 285. panta 1. punktu,
ņemot vērā Komisijas priekšlikumu,
ņemot vērā Eiropas Ekonomikas un sociālo lietu komitejas atzinumu (1),
saskaņā ar Līguma 251. pantā noteikto procedūru (2),
tā kā:
(1)
Līguma 2. pantā augsta līmeņa sociālās aizsardzības veicināšana minēta kā viens no Kopienas uzdevumiem.
(2)
Eiropadomes Lisabonas sanāksme 2000. gada martā deva impulsu politikas virzienu apmaiņai starp dalībvalstīm sociālās aizsardzības sistēmu modernizācijas jomā.
(3)
Ar Padomes Lēmumu 2004/689/EK (3) tika izveidota Sociālās aizsardzības komiteja, lai veicinātu sadarbības apmaiņu starp Komisiju un dalībvalstīm saistībā ar sociālās aizsardzības sistēmu modernizāciju un uzlabošanu.
(4)
Ar 2003. gada 27. maija Paziņojumu Komisija iezīmēja stratēģiju, lai racionalizētu atvērtās koordinācijas procesus sociālās politikas jomā nolūkā nostiprināt Lisabonas Stratēģijā iekļautās sociālās aizsardzības un sociālās integrācijas stāvokli. Padome 2003. gada 20. oktobrī nolēma, ka racionalizēšana būtu jāīsteno no 2006. gada. Šajā kontekstā par galveno ziņošanas instrumentu kļuva gada apvienotais ziņojums, kura uzdevums ir apvienot galvenos analītiskos secinājumus un politiskos ziņojumus attiecībā gan uz dažādās nozarēs izmantoto atvērtās koordinācijas metodi (AKM), gan sociālās aizsardzības transversālajiem jautājumiem.
(5)
Ar AKM no jauna uzsvērta vajadzība pēc salīdzināmas, savlaicīgas un ticamas statistikas sociālās politikas jomā. Konkrēti, salīdzināma statistika par sociālo aizsardzību tiek izmantota gada apvienotajos ziņojumos.
(6)
Pamatojoties uz brīvprātības principu, Komisija (Eurostat) jau vāc no dalībvalstīm ikgadējus datus par sociālo aizsardzību. Šī prakse jau ir nostiprinājusies dalībvalstīs, un tās pamatā ir kopēji metodoloģiskie principi, kuru mērķis ir nodrošināt datu salīdzināmību.
(7)
Īpašas Kopienas statistikas izveidi reglamentē noteikumi, kas izklāstīti Padomes Regulā (EK) Nr. 322/97 (1997. gada 17. februāris) par Kopienas statistiku (4).
(8)
Šīs regulas īstenošanai vajadzīgie pasākumi būtu jāpieņem saskaņā ar Padomes Lēmumu 1999/468/EK (1999. gada 28. jūnijs), ar ko nosaka Komisijai piešķirto ieviešanas pilnvaru īstenošanas kārtību (5).
(9)
Jo īpaši Komisija būtu jāpilnvaro lemt par to, kurš būs pirmais gads, kad būtu jāvāc pilni dati par sociālās aizsardzības neto pabalstiem. Tāpat Komisija būtu jāpilnvaro pieņemt pasākumus saistībā ar attiecīgo datu sīki izstrādātu klasifikāciju, izmantojamajām definīcijām un izplatīšanas noteikumu atjaunināšanu. Minētie pasākumi, kuri ir vispārīgi un kuru mērķis ir grozīt nebūtiskus šīs regulas elementus un papildināt šo regulu, iekļaujot jaunus nebūtiskus elementus, būtu jāpieņem saskaņā ar Lēmuma 1999/468/EK 5.a pantā paredzēto regulatīvo kontroles procedūru.
(10)
Ņemot vērā to, ka šīs regulas mērķi - proti, izveidot kopējus statistikas standartus, kas ļauj veidot saskaņotus datus - nevar pietiekami labi sasniegt atsevišķās dalībvalstīs, un to, ka tādēļ minēto mērķi var labāk sasniegt Kopienas līmenī, Kopiena var pieņemt pasākumus saskaņā ar Līguma 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā regulā paredz vienīgi tos pasākumus, kas ir vajadzīgi minētā mērķa sasniegšanai.
(11)
Pastāv sadarbība ar Ekonomiskās sadarbības un attīstības organizāciju neto sociālās aizsardzības pabalstu jomā.
(12)
Ir notikusi apspriešanās ar Statistikas programmu komiteju, kas izveidota ar Padomes Lēmumu 89/382/EEK, Euratom (6),
IR PIEŅĒMUŠI ŠO REGULU.
1. pants
Priekšmets
Šīs regulas mērķis ir izveidot Eiropas Integrētās sociālās aizsardzības statistikas sistēmu (turpmāk - “ESSPROS”), paredzot:
a)
metodoloģisku bāzi, kuras pamatā ir kopēji standarti, definīcijas, klasifikācija un uzskaites noteikumi, lai Kopienas vajadzībām apkopotu salīdzināmus statistikas datus;
un
b)
nosūtīšanas termiņus statistikas datiem, kas apkopoti saskaņā ar ESSPROS.
2. pants
Definīcijas
Šajā regulā piemēro šādas definīcijas:
a)
terminam “Kopienas statistika” ir tāda nozīme, kā noteikts Regulas (EK) Nr. 322/97 2. pantā;
b)
“sociālā aizsardzība”: jebkāda publisku vai privātu struktūru intervence, lai mājsaimniecības un indivīdus atbrīvotu no sloga, ko rada noteiktu veidu riski vai vajadzības, ar nosacījumu, ka tas nav saistīts ne ar vienlaicīgu savstarpēju, ne arī individuālu vienošanos. To risku vai vajadzību saraksts, kas var būt par iemeslu sociālajai aizsardzībai, savstarpēji vienojoties, ir šāds: slimība un/vai veselības aprūpe; invaliditāte; vecums; apgādnieka zaudējums; ģimene/bērni; bezdarbs; mājoklis; un citur neklasificēta sociālā atstumtība;
c)
“sociālās aizsardzības shēma”: konkrēts noteikumu kopums, ko atbalsta viena vai vairākas institucionālas vienības un kas reglamentē sociālās aizsardzības pabalstu nodrošināšanu un finansēšanu;
d)
“sociālās aizsardzības pabalsti”: sociālās aizsardzības shēmu veikti pārvedumi skaidrā naudā vai natūrā mājsaimniecībām un personām, lai tās atbrīvotu no sloga, ko rada viens vai vairāki noteikti riski vai vajadzības;
e)
“nodokļu priekšrocības”: sociālā aizsardzība, ko nodrošina kā nodokļu atvieglojumus, kuri tiktu definēti kā sociālās aizsardzības pabalsti, ja tos nodrošinātu skaidrā naudā. Neiekļauj nodokļu atvieglojumus, kas veicina sociālās aizsardzības nodrošināšanu vai veicina privātos apdrošināšanas plānus;
f)
“sociālās aizsardzības neto pabalsti”: sociālās aizsardzības pabalstu vērtība, neskaitot nodokļus un sociālās iemaksas, ko maksā pabalstu saņēmēji, un pieskaitot nodokļu priekšrocību vērtību.
3. pants
Sistēmas darbības joma
1. Statistika, kas attiecas uz ESSPROS pamatsistēmu, attiecas uz sociālās aizsardzības izdevumu un ieņēmumu finanšu plūsmām.
Šos datus nosūta sociālās aizsardzības shēmas līmenī. Saskaņā ar ESSPROS klasifikāciju par katru shēmu iesniedz sīki izstrādātus datus par izdevumiem un ieņēmumiem.
Attiecībā uz kvantitatīvajiem datiem pa shēmām un atsevišķiem pabalstiem nosūtāmie dati ar atsauci uz kopīgo klasifikāciju un kārtība datu sniegšanai un izplatīšanai ir noteikta I pielikuma 1. punktā. Attiecībā uz kvalitatīvo informāciju pa shēmām un atsevišķiem pabalstiem ietveramie objekti un datu sniegšanas, kvalitatīvās informācijas atjaunināšanas un izplatīšanas kārtība ir noteikta I pielikuma 2. punktā.
Pirmais gads, par kuru dati tiek vākti, ir 2008.
2. Papildinot ESSPROS pamatsistēmu, pievieno moduļus, kas aptver papildu statistikas informāciju par pensiju saņēmējiem un sociālās aizsardzības neto pabalstiem.
4. pants
Pensiju saņēmēju modulis
1. Sākot ar šajā regulā noteikto pirmo datu vākšanas gadu, pamatsistēmai pievieno pensiju saņēmēju moduli. Ietveramie objekti un datu sniegšanas un izplatīšanas kartība ir noteikta II pielikumā.
2. Pirmais gads, par kuru dati tiek vākti, ir 2008.
5. pants
Sociālās aizsardzības neto pabalstu modulis
1. Lai ieviestu sociālās aizsardzības neto pabalstu moduli, līdz 2008. gada beigām visās dalībvalstīs veic datu izmēģinājuma vākšanu par 2005. gadu. Ietveramie objekti un datu sniegšanas kārtība ir noteikta III pielikumā.
2. Pamatojoties uz šādu attiecīgo valstu datu izmēģinājuma vākšanas sintēzi, un ja lielākās daļas izmēģinājuma pētījumu rezultāti ir pozitīvi, tad pasākumus attiecībā uz pilnīgas datu vākšanas sākšanu attiecībā uz šo moduli pieņem saskaņā ar 8. panta 3. punktā minēto regulatīvo kontroles procedūru. Šādu pilnīgu datu vākšanu sāk ne agrāk kā 2010. gadā.
6. pants
Datu avoti
Sociālās aizsardzības statistikas pamatā ir šādi datu avoti, ņemot vērā to pieejamību dalībvalstīs, un saskaņā ar attiecīgo valstu tiesību aktiem un praksi:
a)
reģistri un citi administratīvie avoti;
b)
apsekojumi;
c)
novērtējumi.
7. pants
Īstenošanas pasākumi
1. Šīs regulas īstenošanas kārtībā ņem vērā izmaksu-ieguvumu analīzes rezultātus, un minētā kārtība attiecas uz ESSPROS pamatsistēmu, kā izklāstīts I pielikumā, pensiju saņēmēju moduli, kā izklāstīts II pielikumā, un sociālās aizsardzības neto pabalstu moduli, kā minēts 5. pantā.
2. Pasākumus attiecībā uz datu nosūtīšanas formātu, nosūtāmajiem rezultātiem un kvalitātes noteikšanas kritērijiem pieņem saskaņā ar 8. panta 2. punktā minēto regulatīvo procedūru.
3. Pasākumus, kas attiecas uz lēmumu par pirmo gadu, kad vāc pilnus datus, un pasākumus saistībā ar ietveramo datu sīki izstrādātu klasifikāciju, izmantojamajām definīcijām un izplatīšanas noteikumu atjaunināšanu, pieņem saskaņā ar 8. panta 3. punktā minēto regulatīvo kontroles procedūru. Minēto pasākumu mērķis ir grozīt nebūtiskus šīs regulas elementus, inter alia, to papildinot.
8. pants
Procedūra
1. Komisijai palīdz Statistikas programmu komiteja, kas izveidota ar Lēmumu 89/382/EEK, Euratom.
2. Ja ir atsauce uz šo punktu, piemēro Lēmuma 1999/468/EK 5. un 7. pantu, ņemot vērā tā 8. pantu.
Lēmuma 1999/468/EK 5. panta 6. punktā paredzētais termiņš ir trīs mēneši.
3. Ja ir atsauce uz šo punktu, piemēro Lēmuma 1999/468/EK 5.a panta 1. līdz 4. punktu un 7. pantu, ņemot vērā tā 8. pantu.
9. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Strasbūrā, 2007. gada 25. aprīlī

Labels: 12
0
19